ออมสินออกฝากเผื่อเรียก66วัน
ออมสิน เกาะกระแสน้ำท่วม ออกเงินฝากเผื่อเรียกพิเศษ 66 วัน รับผลตอบแทน 3.10% ต่อปี
30 ต.ค. 2565

ออมสิน เกาะกระแสน้ำท่วม ออกเงินฝากเผื่อเรียกพิเศษ 66 วัน รับผลตอบแทน 3.10% ต่อปี
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารได้ออกผลิตภัณฑ์เงินออมที่สอดรับกับสถานการณ์น้ำท่วม โดยผลตอบแทนที่ได้รับจะนำไปใช้ฟื้นฟูคุณภาพชีวิตหลังสถานการณ์น้ำท่วมคลี่คลาย ด้วยเงินฝากเผื่อเรียกพิเศษ 66 วัน อัตราดอกเบี้ย 3.10 % ต่อปี ยกเว้นภาษี เปิดรับฝากตั้งแต่วันที่ 18 พ.ย. ถึง 30 ธ.ค 2554 ที่ธนาคารออมสินทุกสาขาทั่วประเทศ
ทั้งนี้ ธนาคารจะเปิดรับฝากจากประเภทบุคคลธรรมดา หน่วยงานราชการ รัฐวิสาหกิจ และนิติบุคคลที่ไม่หวังผลกำไรตามประกาศธนาคารฯ โดยเปิดบัญชีขั้นต่ำ 5,000 บาท ฝากเพิ่มได้ครั้งละไม่ต่ำกว่า 1,000 บาท
นอกจากนี้ในงานมหกรรมการเงินเชียงใหม่ ครั้งที่ 6 หรือ Money Expo Chiangmai 2011 ที่จังหวัดเชียงใหม่ ธนาคาร จะได้นำเงินฝากเผื่อเรียกพิเศษ 66 วัน เปิดตัวภายในงานพร้อมกับการเปิดรับฝากทุกสาขาทั่วประเทศแล้ว ยังมีผลิตภัณฑ์ทางการเงินอื่นที่ร่วมช่วยเหลือผู้ประสบภัยน้ำท่วมนำเสนออีกมากมาย อาทิ สลากออมสินกุศล ราคาจำหน่ายฉบับละ 40 บาท ลุ้นถูกรางวัลที่ 1 มูลค่า 5 แสนบาท โดยธนาคารออมสิน บริจาค 1% ของยอดเงินร่วมช่วยผู้ประสบภัยน้ำท่วมในนามผู้ฝาก หรือ “เงินฝากประจำ 99 วัน" ช่วยภัยน้ำท่วม ที่เงินฝากทุกๆ 5 หมื่นบาท จะบริจาคสมทบช่วยผู้ประสบภัย 99 บาท โดยผู้ฝากได้รับอัตราดอกเบี้ย 3.65 % ต่อปี
รวมทั้งยังมีเงินฝากสงเคราะห์ชีวิตและครอบครัว มานำเสนอในช่วงเทศกาลลดหย่อนภาษี คือ แบบออมสินเพิ่มพูน 10/2 ส่งเงินฝาก 2 ปี คุ้มครองชีวิต 10 ปี ได้รับเงินปันผลปีที่ 3-9 เฉลี่ยปีละ 4.98% พร้อมความคุ้มครองชีวิตในปีแรก 100% ปีที่ 2-10 เพิ่มเป็น 209% ของวงเงินสงเคราะห์ เมื่อครบสัญญาจะได้รับเงินผลประโยชน์คืน 209% ของวงเงินสงเคราะห์ และสามารถนำอัตราส่งเงินฝากไปหักลดหย่อนภาษีได้ โดยทุกกรมธรรม์จะได้รับของที่ระลึก และวงเงินฝากไม่เกิน 1 ล้านบาทไม่ต้องตรวจสุขภาพ พร้อมคุ้มครองชีวิตทันที